নির্বাচনকে সামনে রেখে জোট-ঘোট বহু কিছু হচ্ছে। আগে ছিল দেশে রাজনৈতিক দলের ছড়াছড়ি গড়াগড়ি। এখন শুরু হয়েছে জোট জমানা। একার শক্তিতে পেরে উঠতে পারার আত্মবিশ্বাসের অভাব থেকেই শুরু হয়েছে জোটের রাজনীতি। আওয়ামী লীগের নেতৃত্বে একটি জোট আছে। আছে বিএনপির জোট। আবার এরশাদ সাহেবেরও একটি ইয়াব্বড় জোট আছে। আছে বামপন্থিদের জোট, ধর্মপন্থিদের জোট। জোট নিয়ে, ভোট নিয়ে কাড়াকাড়ির শেষ নেই। রাজনীতিকে বলা হয় এখন লাভজনক ব্যবসা। এই ব্যবসায় নাকি কম পুঁজিতে লাভ বেশি। আগে রাজনীতিবিদদের কেউ কেউ কিছু ব্যবসা করতেন, এখন রাজনীতিতে ব্যবসায়ীদেরই প্রাধান্য। রাজনীতিকে আবার খেলার সঙ্গেও তুলনা করা হয়। প্রায়ই শোনা যায় ফাঁকা মাঠে গোল দেওয়ার কথা। বা ফাঁকা মাঠে গোল দিতে দেওয়া হবে না ইত্যাদি হুঙ্কার। রাজনীতির মাঠে কিছু আছেন নিয়মিত খেলোয়াড়, কিছু আবার আছেন মৌসুমি বা সিজনাল। বিশেষ বিশেষ সময়ে বা উপলক্ষে এই মৌসুমি খেলোয়াড়দের তত্পর, অতি-তত্পর হতে দেখা যায়। যেমন- একাদশ সংসদ নির্বাচনকে সামনে রেখে নানা কিসিমের রাজনৈতিক তত্পরতা শুরু হয়েছে। নামজাদা, নামহীন সব ধরনের প্লেয়ারই এখন জায়গা খুঁজছেন। এদের সবাই যে মাঠে আছেন তা-ও নয়। মাঠের বাইরেও কেউ কেউ খেলার চেষ্টা করছেন।